Bronislava Borovičková

Bronislava Borovičková (* 21. február 1980, Šaľa) je bývalá slovenská basketbalistka, basketbalová trénerka, od roku 2016 generálna manažérka klubu Piešťanské Čajky. Počas kariéry hrala na pozícii rozohrávačky. Pôsobila v kluboch na Slovensku, v Maďarsku a v Česku a tiež v slovenskej reprezentácii.

Životopis 
Basketbalovú kariéru začala v Seredi, kde vyrastala. Jej prvým profesionálnym klubom bol BK Slovan Bratislava. V sezóne 2002/03 bola v drese Slovanu najlepšou strelkyňou slovenskej extraligy s priemerom 17,5 bodu a 3,4 trojky na zápas. V sezóne 2003/04 hrala za USK Blex Praha. Vo februári 2004 USK Praha opustila a sezónu dohrala za Slovan Bratislava. V sezóne 2004/05 hrala za MKB Euroleasing Sopron v maďarskej lige aj Eurolige. V roku 2005 sa vrátila do českej ligy, keď prestúpila do Sokolu Hradec Králové. V sezóne 2006/07 sa opätovne vrátila do Šopronu. V roku 2007 prestúpila v Maďarsku do Seatu Györ, kde odohrala ďalšie tri sezóny. V roku 2010 sa vrátila na Slovensko a sezónu 2010/11 odohrala za BK Inpek UKF Nitra.

Je juniorskou vicemajsterkou Európy z roku 1998, so slovenskou reprezentáciou žien získala striebro na majstrovstvách Európy v basketbale žien do 18 rokov v Turecku. Zúčastnila sa tiež juniorských majstrovstiev Európy v roku 2000 a bola súčasťou seniorskej reprezentácie na troch majstrovstvách Európy v rokoch 2001, 2003 a 2009 (plus divízia A v roku 2007).

Od roku 2016 je generálnou manažérkou tímu Piešťanské Čajky, keď predtým tam pôsobila ako asistentka trénera Martina Pospíšila.

Dlhoročnou dobrou priateľkou Borovičkovej je tenistka Dominika Cibulková.

Referencie 

Osobnosti zo Šale
Slovenské basketbalistky
Slovenskí basketbaloví tréneri
Slovenskí manažéri